MARKO TOT, 6.e ( mentorica Ines Vukoja, prof.)

**MOJ DJED**

Samo smo se nakratko susreli na ovom svijetu, samo smo nekoliko mjeseci udisali isti zrak moj djed i ja. Ja sam stigao u rujnu, a on je zauvijek otišao u siječnju.

Ponekad mi se čini kao da sam došao zauzeti njegovo mjesto, ako je to uopće moguće, jer po svemu što sam o njemu čuo, bio je vrlo osebujan čovjek. Jedna me činjenica ipak raduje, a to je da sam ga učinio djedom. Budući da se prilično kasno oženio, tome se nije nadao. Pa već je i moja majka djelovala poput njegove unuke. Često zamišljam njegovo djetinjstvo, život dječačića iz Dalmatinske zagore koji je na svojim plećima nosio i uzdržavao obitelj i sebi stvarao budućnost. Nisam ga uspio upoznati, a ipak me nešto vuče da razmišljam o njemu. Možda je to zbog priča koje slušam, zbog njegovih dosjetki koje i danas na obiteljskim okupljanjima nasmijavaju prisutne. Možda i zbog autoceste o kojoj je često govorio, a nije dočekao da ga odvede u njegovu Imotsku krajinu ili kroz tunel koji je tek godinama nakon njegova odlaska pokorio moćnog diva Biokovo. Zanimljivo mi je slušati o čovjeku koji je toliko volio život, o mom djedu koji se rodio davno, davno, a ipak je poput mene obožavao računala.

Doista, što je to u nama što nas tjera da razmišljamo o onima koji su bili prije nas? Je li to naš glas koji zvuči kao njihov, naš hod kojim podsjećamo na njih? Nije li zanimljivo da promatrajući se u ogledalu, u sebi vidimo njih, baš kao što ja u svom odrazu vidim djeda?